Andrej Andrejevič Vasilevskij

Andrej Andrejevič Vasilevskij () je ruský hokejový brankár aktuálne pôsobiaci za tím Tampa Bay Lightning v National Hockey League.

Je dvojnásobným držiteľom Stanley-Cupu (2020, 2021), držiteľom Conn Smythe Trophy za najužitočnejšieho hráča Play-Off (2021) a Vezina Trophy za najlepšieho brankára sezóny v NHL (2019). Päťnásobný člen All-Star Teamu NHL. V KHL bol vyhlásený za najlepšieho nováčika sezóny (2014).

V reprezentačnom hokeji je držiteľom zlatej (2014) a dvoch bronzových medailí (2017, 2019) z Majstrovstiev sveta, kde bol dvakrát vyhlásený za brankára turnaja. Na juniorskej úrovni získal striebornú a bronzovú medailu na šampionátoch do 20 rokov a jednu bronzovú na šampionáte do 18 rokov.

Vasilevskij je viacerými odborníkmi považovaný za najlepšieho ruského brankára od čias Vladislava Tretiaka.

Klubová kariéra

Juniorský hokej 
Vasilevskij sa spolu so svojim bratom Alexejom od detstva profiloval v hokeji. Zatiaľ čo Alexej zastával pozíciu obrancu, Andrej nastupoval ako brankár. Do roku 2013 pôsobili v tíme Tolpar Ufa v ruskej mládežníckej lige MHL. Andrej zažil najlepšiu sezónu 2011/12, keď si v 27 zápasoch pripísal až 93,1% úspešnosť zákrokov.

V roku 2012 bol draftovaný tímom Tampa Bay Lightning z celkovej 19. pozície (v tom roku bol najvyššie draftovaným brankárom, druhým bol z 24. miesta vybraný Kanaďan Malcolm Subban). Andrejov brat Alexej v drafte neobstál a nesiahol po ňom žiadny z tímov.

KHL 
Nasledujúce dve sezóny (20122014) bratia pôsobili v seniorskom tíme Salavat Julajev Ufa v Kontinentálnej hokejovej lige, kde bol za sezónu 2013/14 Andrej vyhlásený za najlepšieho nováčika. Ufu Vasilevskij nadpriemernými výkonmi v Play-Off (18 zápasov, 1,99 priemer inkasovaných gólov na zápas a 93,4% úspešnosť zákrokov) dostal až do finále Gagarinovho pohára.

6. mája 2014 mu Tampa Bay ponúkla vstupný dvojcestný kontrakt a Vasilevskij sa presunul do AHL.

Tampa Bay Lightning 
Vo „farmárskom“ tíme Tampy - Syracuse Crunch Vaslevskij odchytal iba 25 zápasov, keď bol povolaný do prvého tímu. Jednoznačnou jednotkou tímu bol v tom čase Ben Bishop, ktorý štatisticky patril k najlepším brankárom ligy. Vasilevskij nahradil na pozícii náhradníka ruského veterána – Jevgenija Nabokova, pre ktorého to bola posledná sezóna v kariére.

Vasilevskij sa okamžite stal stabilnou dvojkou tímu, keď hneď v prvej sezóne (2014/15) zaznamenal 91,8% úspešnosť zákrokov v 16 zápasoch a v nasledujúcej (2015/16) 91,0% v 24 zápasoch. V tom čase však exceloval aj Bishop, ktorý si pripisoval najlepšie čísla vo svojej kariére a nastúpil až v 61 dueloch.

Zlom nastal v sezóne 2016/17, keď Vasilevského výkonnosť predčila Bishopovu (ktorého stále sužovali početné zranenia). Vasilveskij tak postupne preberal post prvého brankára, keď odchytal 50 zápasov, v ktorých zaznamenal 91,7% úspešnosť zákrokov. Pred prestupovou uzávierkou sa tak Tampa rozhodla vsadiť na mladého brankára a Bishopa vymenili do Los Angeles Kings za Petra Budaja a Erika Černáka.

Od sezóny 2017/18 sa Vasilevskij stal neohrozenou jednotkou tímu a prepracoval sa k absolútnej brankárskej špičke NHL. Nielenže Tampa nevynechala ani jednu účasť v Play-Off, ale trikrát sa zúčastnila Finále Stanley-Cupu, dvakrát ho vyhrala a Vasilevskij si s úspešnosťou 93,7% vyslúžil v sezóne 2020/21 Conn Smythe Trophy za najužitočnejšieho hráča Play-Off. V roku 2019 získal ešte Vezina Trophy za najlepšieho brankára súťaže, pričom v každej sezóne bol na ňu minimálne nominovaný.

Vo finále konferencie 2021/22, kde sa Tampa postavila New York Rangers, si vybudoval rivalitu s ďalším ruským brankárskym megatalentom Igorom Šesťorkinom. Obaja sú v súčasnosti považovaní za najlepších brankárov sveta.

Vasilevskij je už vo veku 27 rokov považovaný sa budúceho člena Siene slávy NHL.

Štýl 
Vasilevskij sa stal novým vzorom pre ideálneho hokejového brankára. Má vysokú, mohutnú postavu a akrobatické schopnosti. Jeho štýl je agresívny a pozičný, snaží sa vykrývať väčšinu bránkového priestoru a rýchlymi presunmi, ale aj nadmerným využívaním hokejky dokáže prečítanú situáciu ľahko vyriešiť.

Práve vďaka brankárom ako Vasilevskij je prakticky nemožné pre nižších a ľahších brankárov pomýšľať na kariéru v NHL.

Kontrakt 
Vasilevskij podpísal 29. júla 2019 osemročný kontrakt s Tampou Bay Lightning v hodnote 76 miliónov amerických dolárov. Ročne mu zmluva vynesie 9,5 milióna. Neobmedzeným voľným hráčom sa stane v lete 2028.

Referencie

Externé odkazy 
 

Ruskí hokejoví brankári
Hráči Tampa Bay Lightning
Hráči Salavat Julajev Ufa
Hráči Syracuse Crunch
Hokejisti draftovaní klubom Tampa Bay Lightning
Víťazi Stanleyho pohára
Držitelia Vezina Trophy
Brankári Tampa Bay Lightning